Tiedossa ei ole, asuvatko etsittävät henkilöt vielä Suomessa.

Iltalehti vieraili Raisa Räisäsen katoamistapauksen avainpaikoilla muutama vuosi sitten.

16-vuotiaana kadonnut Raisa Räisänen nousi jälleen otsikoihin maaliskuun lopussa. Iltalehti uutisoi tuolloin, että poliisi etsii tapaukseen liittyen useita ulkomaalaisia.

Uutisoinnin jälkeen poliisi on saanut tapauksesta uusia vihjeitä.

– Vihjeitä tarkistellaan. Niitä on tullut. Kun tällaisia juttuja on, niitä aina tulee. Kaikkia emme ole ehtineet vielä tarkistaa, tapauksen tutkinnanjohtaja Paavo Tuominen KRP:stä kertoo Iltalehdelle.

Vihjeet liittyvät nimenomaan näihin ulkomaalaisiin?

– Kyllä.

Onko teillä tietoa, ovatko nämä henkilöt vielä Suomessa vai jo ulkomailla?

– Ei ole.

Etsittyjen ulkomaalaisten epäillään asuneen Tampereen Multisillassa. Etsinnät liittyvät niin sanottuun taksilinjaan.

Vuonna 2015 tamperelainen taksinkuljettaja ilmoitti ottaneensa Räisäsen tuntomerkkeihin sopivan nuoren naisen kyytiin Tampereen keskustassa Räisäsen katoamisyönä. Taksinkuljettaja kertoi myös, että nuoren naisen mukana oli ollut eteläeurooppalaisen tai esimerkiksi turkkilaisen näköinen mies, joka oli naista lyhyempi.

Kuljettaja vei heidät miehen pyynnöstä osoitteeseen Multiojankatu 28. Kuljettajan mukaan nainen oli sanonut muun muassa: ”Mitenköhän minulle käy.”

Onko teillä muita linjoja tässä akuutisti esillä?

– Ei. Tietysti kaikki aina otetaan huomioon.

Muutama mies

Maaliskuun lopussa Tuominen sanoi Iltalehdelle, että poliisi hakee ”muutamia ulkomaalaisia, jotka olisivat asuneet Multisillassa”. Heidän henkilöllisyytensä ei ole poliisin tiedossa.

Tuominen tarkentaa Iltalehdelle, että etsittävät ovat miehiä.

Raisa Räisäsen tapausta on tutkittu tappona. Tappo vanhenee rikoksena 20 vuodessa. Raisa Räisänen katosi 16. lokakuuta 1999 eli 20 vuotta tulee täyteen tänä vuonna.

Tapauksen rikosnimike muutettaneen murhaksi pian.

– Kyllä se varmaan pitää sitten muuttaa. Jos ei sitä ennen mitään selviä, Tuominen sanoo.

Miksi taksikuski vaikeni?

Tuominen ei suostunut syyskuussa kertomaan Iltalehdelle, miksi taksikuski otti yhteyttä vasta vuonna 2015, jolloin tapauksesta tuli kuluneeksi jo 16 vuotta.

– Ne ovat vähän sellaisia salassa pidettäviä asioita, Tuominen sanoi tuolloin.

Poliisi on saanut myös vihjeen autosta, joka ”ajoi ihmeellisissä paikoissa lähellä vesistöjä”. Räisästä onkin etsitty sukeltajien ja kaikuluotainten avulla vesistöistä.

Raisa Räisäsen katoamisiltana Tampereella oli liikkeellä paljon väkeä, sillä kaupungissa järjestettiin EU-huippukokous. Teini-ikäinen Räisänen oli kaupungilla juhlimassa ystäviensä kanssa.

Raisa Räisänen oli 175 senttimetriä pitkä ja pukeutunut katoamisiltana korkeakorkoisiin kenkiin. Viileään säähän nähden hänellä oli kevyt juhlavaatetus: musta bleiseri, musta hame ja punainen toppi.